钦定古今图书集成/明伦汇编/氏族典/第103卷 > 《廖用贤尚友录》 > 奚斤
## 钦定古今图书集成/明伦汇编/氏族典/第103卷 > 《廖用贤尚友录》 > 奚斤

按《魏书奚斤传》：“斤，代人也。世典马牧。父箪，有宠于昭
成皇帝。斤机敏有识度，登国初，统禁兵，后为侍郎，亲
近左右。皇始初，从征中原，以斤为征东长史，拜越骑
校尉，典宿卫禁旅。车驾还京师，迁都水使者，出为晋
兵将军、幽州刺史，赐爵山阳侯。太宗即位，为郑兵将
军，循行州郡，问民疾苦。太宗幸云中，斤留守京师。蠕”
蠕犯塞，令斤追之。拜天部大人，进爵为公。世祖为皇
太子，临朝听政，以斤为左辅。刘义符立，国内离阻，乃
遣斤收刘裕前侵河南地。假斤节、都督前锋诸军事、
司空公、晋兵大将军、行扬州刺史，遂平兖豫诸郡。太
宗崩，斤乃班师。世祖即位，进爵宜城王，仍为司空，征
赫连定。斤军无粮乏水，众溃，为定所擒。后世祖克平
凉，斤得归，免为宰人，使负酒食从驾还京师以辱之。
寻拜安东将军，降爵为公。太延初为卫尉，改为弘农
王，加征南大将军，后为万骑大将军。世祖伐凉州，以
战功赐僮隶七十户。以斤元老，赐安车，平决刑狱，谘
访朝政。真君九年薨。谥曰昭王。子二十馀人。